24.3.2009

Jorma Heikkilä

Kirjoittaja on riihimäkeläinen diplomi-insinööri ja kaupunginvaltuutettu (kok).

**50 000 000 euroa on jo hukattu**

Hyvinkääläinen kaupunginvaltuutettu Tuija Linna-Pirinen (sd) antoi palautetta (AP 3.3.) kuntaliitosaloitettani ja – kirjoitustani kohtaan. Kiitokset siitä.

Linna-Pirisen kirjoituksessa oli kuitenkin niin paljon itseäni koskevia virheellisyyksiä, että on aiheellista käsitellä kuntaliitosasiaa lisää.

Hyvinkään kaupunginjohtaja Ossi Savolainen ehdotti 10.10.2006 Riihimäen, Hyvinkään, Hausjärven ja Lopen kuntaliitosta. Tartuin heti Savolaisen räväkkään esitykseen ja pidin sitä hyvänä. Asian voi tarkistaa mm. internet - sivuiltani [www.jormaheikkila.net](http://www.jormaheikkila.net).

Olen jo pitkään ollut johdonmukaisesti neljän tai kahden kunnan liitoksen kannalla.

Kuntaliitoksen etuja ovat mm. seuraavat: yksi yhteinen hallinto ja päätöksentekojärjestelmä, kuntien välinen epäterve kilpailu poistuu, alueen painoarvo kasvaa aluepolitiikassa, monipuolisemmat palvelut kaikille alueen kuntalaisille, kuntalaisten valinnanvapaus paranee, erityispalvelujen tarjonta ja laatu paranevat, pienten kuntien taakka vähenee, kuntaveroprosentti laskee joissakin liitoskunnissa, isommat hankintakokonaisuudet tuovat säästöjä, hallintokustannukset pienentyvät, järkevä työnjako tuo säästöjä, investoinneissa säästetään, alueen imago paranee, verotulot kasvavat reippaammin, yritysten verkottuminen tuo etuja, työllisyys paranee.

Huomattavat kuntaliitosavustukset on jo menetetty. Joka vuosi alueemme hukkaa rahaa, kun toimimme erikseen. Joka vuosi säästäisimme ainakin 10 miljoonaa euroa toimiessamme yhtenäisenä kuntana.

Kuntaliitoskaan ei riitä pelastamaan kuntataloutta ja kuntapalveluja. Tarvitaan myös rakenteellisia uudistuksia. Esimerkiksi tilaajan ja tuottajan selkeä erottaminen parantaa toimintojen kustannustehokkuutta ja laatua. Tarvitsemme palvelujen järjestämisen sekä tuottamisen tuottavuuden parantamista.

Mihin tuo 50 000 000 euroa sitten laitettaisiin? Esimerkiksi puolet summasta voitaisiin satsata kaikkien 90 000 asukkaan tarvitsemiin palveluihin ja toinen puolet velkataakan keventämiseen.